《望是故乡行次毛子霞归郢》
清代·胡介祉

毛生岂是鸱夷子，何事吴山复楚水。子长二十称壮游，梁鸿《五噫》何年始。

晴川阁上补新图，赤壁矶前吊故垒。犹忆金台蹑屐过，白眼那顾公卿屣。

此时意气徒干霄，击筑声残悲不止。卖文卖字知者谁，掉头一旦辞燕市。

负却金箱五岳行，高踪到处畴能比。余也薄宦鄂王城，竹里花间期共倚。

昨来折柬索新诗，迟君不来真缺事。忽闻冲暑归并州，极目烟波渺何许。

欲采瑶华未得将，盈盈相望人如咫。我亦移官向岱东，片帆拟挂秋风里。

别后相思知若何，江云江树愁无已。万叠峰阴听雪楼，晞发高吟想在此。

作者简介：胡介祉（1659-？）字循斋，号茨村，直隶宛平籍浙江山阴人，荫生，官至河南按察使。著有《谷园诗集》《茨村咏史新乐府》《随园诗集》等。